بلوچستان نا طالب علم تنظیم و ایوبی آمریت نا مخ تف آتا نیام اٹ مروک آ جھیڑہ نا مسٹمیکو دے 28 فروری 1969ء آ نواب محمد اکبر خان بگٹی بھلا بین ہڑتال آن پد یلہ مس۔ بلوچستان نا طالب علم، سیاسی راہشون و خواری کش آ الس نواب اکبر خان بگٹی ءِ جم و جوش اٹ بے مٹ ءُ وڑ اسے ٹی بخیر کرے۔ نواب اکبر خان بگٹی صاحب مچ آ ملک اٹ مروک آ بھلا السی برانز نا سوب آن یلہ مس۔
نواب محمد اکبر خان بگٹی صاحب نا دا بیا بخیری جلوس ہراٹی کنا جند ہم اوار ئسٹ۔ جم و جوش، جوزہ و عقیدت آن شُپ ءُ بیا بخیری جلوس اس ئسکہ۔ ہرا جناح روڈ آن مرسا قندھاری بازار، میزان چوک آن لیاقت بازار نا کنڈ آ ول کرے و مچٹ مون آ سٹی تھانہ نا گیٹ انا رہی آ سلیس۔
نواب صاحب بھلا بین ہڑتال آن بھاز نزور و لاغر مسوسس، ہراتم مائیک اونا جوڑ تا رہی آ دننگا، تو اونا پاروک آ ہیت آک لاؤڈ اسپیکر آن پیشن بتوسہ۔
نواب صاحب اسہ یلہ ءُ جیپ اسے ٹی تولوک ئسکہ، ہرانا اسہ کنڈ آن ملک عبدالصادق کاسی و ایلو کنڈ آن میر عبدالواحد کرد سلوک ئس۔ ملک عبدالصادق کاسی داڑے اسہ بھاز بھلو تران اس کرے۔ تینا تران اٹی او ایوبی آمریت نا برخلاف بلوچستان نا الس نا بھلو جہد انا ستا ءِ کرے۔ و بلوچستان نا الس آ ایوبی آمریت نا کروک آ ظلم و بیداد آ سرجم اٹ ہیت و گپ کننگا۔
نواب محمد اکبر خان بگٹی نا دا بیا بخیری جلوس اٹی نیشنل عوامی پارٹی نا صوبائی سرکڑدہ غاتتون اوار بلوچ اسٹوڈنٹس آرگنائزیشن نا بیرک نا سیخا ٹی بلوچ طالب علم آک و پشتون اسٹوڈنٹس فیڈریشن آن پشتون طالب علم راہشون و باسک آک اوار ئسر۔ دا جلوس اٹی خیر جان بلوچ، عبدالحکیم بلوچ و علی احمد کرد کل آن مونی ئسر۔
نواب صاحب نا دا بیا بخیری جلوس لیاقت بازار آن مرسا پرنس روڈ نا ہند آ سلیس۔ اوڑے بلوچ اسٹوڈنٹس آرگنائزیشن نا راہشون خیر جان بلوچ تران کرسا نواب صاحب نا بے مٹ جہد انا ستا ءِ کرسا آئینی حق آتا دوئی کننگ کن اوڑتون تفنگ نا پارے۔ تینا تران اٹی او کوئٹہ کالج نا ہاسٹل اٹی مروک آ واقعہ غا سرجم ہیت کرے و پولیس سم کاری آن شہید مروک طالب علم محمد ظریف خان و بلوچستان نا طالب علم آتا پرامن ریلی آ ایوبی مخ تف آتا خل کاری و لٹ آتا کمک اٹ جلہو نا مذمت ءِ کرے و دا واقعہ غاتا زموار کارندہ غاتے دزگیر کرسا اوفتے سزا تننگ نا خواست کرے۔
خیر جان بلوچ نا تران آن پد بیابخیری ریلی نا ایسری نا پڑو کننگا۔ بیابخیری ریلی نا ایسری آن پد نواب اکبر خان بگٹی مسجد روڈ نا تینا اُرا ”بگٹی ہاؤس“ آ ہننگ نا جاگہ غا ٹھپی طالب علم آتا جانپڑسی کن سدھا سول ہسپتال آ ہنا۔ اوڑے نواب محمد اکبر خان بگٹی منہ پین سیاسی سرکڑدہ تون اوار اِرا دے مست بھاز ٹھپی مروک طالب علم صوفی عبدالخالق و امان اللہ شادیزئی نا جانپڑسی ءِ کرے۔
نواب محمد اکبر خان بگٹی دا ٹھپی طالب علم آتتون زرس توس، و ون یونٹ نا برخلاف جمہوریت نا بحالی کن اوفتا جہد انا ستا ءِ کرے۔ طالب علم آک ہم بھلا بین ہڑتال و تینا اصول آتیا سلنگ آ نواب محمد اکبر خان بگٹی نا ستا ءِ کریر۔ و اوڑتون عقیدت نا درشانی کریر۔ و بلوچستان نا سیاسی سرکڑدہ غاتا راہشونی ٹی بلوچستان نا الس نا آئینی حق آتا پدی ہلنگ، ون یونٹ نا چٹفنگ، صوبہ غاتا بحالی و جمہوریت کن جہد برجا تخنگ نا عزم انا درشانی کریر۔ دا وخت آ خیر جان بلوچ، علی احمد کرد و حکیم لہڑی، نواب بگٹی تون اوار بسوسر۔ ٹھپی طالب علم آتا جانپڑسی آن پد نواب محمد اکبر خان بگٹی صاحب ءِ بگٹی ہاؤس آ دریر۔
علی احمد کرد تینا بے جاراتی نا سوب آن آزاد منش تب ئس۔ او تینا کدام ءِ اولیکو دے آن اقتدار نا ایوان آتیان مُر جوڑ کریسس۔ او نیپ حکومت نا دے تیٹی اسہ آجو ءُ چک اسے آنبار بال کرسا کریکہ۔ او برانز نا اسہ وارخواہی اس ہم دُو آن ہننگ کن الیتوکہ۔ دا نیام اٹ او سیاسی وڑ اٹ بلوچ ورنا تتون خڑک مس، نیپ حکومت نا دے تیٹی اسہ است ہسون ءُ واقعہ اس پیش بس، دا دے تیٹی کالج نا بس آتا کمتی نا سوب آن طالب علم آک بس آتا پر مننگ آن پد اوفتا چھت آتیا، درگہ غاتیا و پد آن لچارہ و ہندن درنجوک کالج اسکان ہنارہ۔ ہرانا سوب آن اسہ است ہسون ءُ شکست اس مس، اسہ طالب علم اس بس انا درگہ غا سلوک دھکہ دوڑا نا سوب آن شیف تما، و پد آن بروک بس انا لتاڑنگ آن کزیت کرے۔
طالب علم نا دا است ہسون آ شکست طلباء تحریک نا بنا نا سوب مس۔ علی احمد کرد دا برانزی تحریک اٹی کل آن مونی ئس۔ بلوچ اسٹوڈنٹس آرگنائزیشن و پشتون اسٹوڈنٹس فیڈریشن ہمو دے تیٹی نیپ انا حکومت ءِ سپورٹ کریرہ۔ نیپ انا راہشون میر گل خان نصیر ہمو حکومت اٹی وزیر تعلیم ئس۔ اسہ طالب علم تنظیم اس مننگ نا سوب آن دا برانزی تحریک اٹی بی ایس او و پی ایس ایف ہم اوار ئسر۔ بلوچ ورنا، براہوئی اسٹوڈنٹس فیڈریشن و اسہ اِرا پین طالب علم تنظیم ہم دا برانزی تحریک نا بشخ ئسر۔
برانز نا اولیکو دے طالب علم آتا برانزی ریلی سائنس کالج آن پیش تما جناح روڈ آن مرسا وزیر اعلیٰ ہاؤس، سول سیکرٹریٹ نا مون آ اسہ جلسہ اسے نا دروشم ءِ ہلک۔ جلسہ غان طالب علم راہشون آک تران کریر۔ ہمودے علی احمد کرد تینا دوٹی اسہ دُنگ اس ہرفیسس کل آن مون اٹ راہی روان ئس۔ تینا تران نا وخت آ جوزہ غان پر علی احمد کرد دوٹی توروک دُنگ انا بائی ءِ ملا و اونا پٹرول آتے تینا زی آ شاغا، و بنوک آتیان باکس اس خواہس۔ ”باکس اس ایتبو“ کماشی کروک طالب علم راہشونک اودے ہلکر، علی احمد کرد گڑا دا ہلنگ توننگ آن چپ کروک اس ئس؟ اونا جند ءِ تو توریسر، ولے اونا دوی نُک آ لگتوکہ۔ جوزہ غان انت اس کہ باٹی تے بسکہ، او پارسا ہناکہ۔ مون آ حنیف بلوچ مسخرہ اٹ ہراتم جیب آن باکس ءِ کشا علی احمد کرد انا کنڈ آ خسا۔ ولے علی احمد کرد دُو تا توننگ نا سوب آن باکس ءِ ہرفنگ کتو۔ ولے بادوی تے توروئی اَلوکہ۔ دا ریلی ٹی نیپ انا سرکڑدہ غاتا بارو اٹ منہ ترانکار اس بے زیب ءُ ہیت ہم کریر۔ ہراڑا پشتون اسٹوڈنٹس فیڈریشن و بلوچ اسٹوڈنٹس آرگنائزیشن نا راہشونک تینا گڑتی نا درشانی ءِ کریر۔
ہفتئی تلار
تاک: 35
پنہ، 3
